Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών (κωδικοποιημένη έκδοση)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στα πλαίσια της Ευρώπης των πολιτών, η Επιτροπή αποδίδει ιδιαίτερη σημασία στην απλούστευση και τη σαφήνεια του κοινοτικού δικαίου, ώστε τούτο να καταστεί περισσότερο προσιτό και κατανοητό στον πολίτη, προσφέροντας του, με τον τρόπο αυτό, νέες δυνατότητες και αναγνωρίζοντας τα συγκεκριμένα δικαιώματα που κάθε πολίτης είναι δυνατόν να απολαύει.

Ο στόχος αυτός, όμως, δεν μπορεί να επιτευχθεί εφόσον εξακολουθούν να υφίστανται πολυάριθμες διατάξεις οι οποίες, έχοντας επανειλημμένα τροποποιηθεί, συχνά δε κατ' ουσιώδη τρόπο, βρίσκονται διασκορπισμένες, τόσο στην αρχική όσο και στις μεταγενέστερες τροποποιητικές πράξεις. Απαιτείται λοιπόν η διερεύνηση και σύγκριση μεγάλου αριθμού πράξεων για να προσδιορίζονται οι ισχύουσες διατάξεις.

Ως εκ τούτου, η σαφήνεια και η διαφάνεια του κοινοτικού δικαίου εξαρτώνται και από την κωδικοποίηση των τροποποιημένων πράξεων.

2. Η Επιτροπή, με απόφαση της 1ης Απριλίου 1987 [1], έδωσε εντολή στις υπηρεσίες της να προβαίνουν σε κωδικοποίηση των νομικών πράξεων το αργότερο μετά τη δέκατη τροποποίησή τους, τονίζοντας συγχρόνως ότι τούτο αποτελεί τον ελάχιστο κανόνα δεδομένου ότι, προς διασφάλιση της σαφούς και ορθής κατανόησης της κοινοτικής νομοθεσίας, οι διάφορες υπηρεσίες πρέπει να κωδικοποιούν με μεγαλύτερη συχνότητα τα κείμενα που εμπίπτουν στην αρμοδιότητα τους.

[1] COM(1987) 868 PV.

3. Τα συμπεράσματα της Προεδρίας του Ευρωπαϊκού Συμβουλίου του Εδιμβούργου, (Δεκέμβριος 1992), επιβεβαίωσαν τις επιτακτικές αυτές ανάγκες [2], τονίζοντας τη σημασία της κωδικοποίησης που παρέχει ασφάλεια δικαίου ως προς τον εφαρμοστέο νόμο σε ορισμένη χρονική στιγμή όσον αφορά συγκεκριμένο θέμα.

[2] Παράρτημα III, μέρος Α των συμπερασμάτων.

Η κωδικοποίηση αυτή πρέπει να πραγματοποιείται με πλήρη τήρηση της κανονικής νομοθετικής διαδικασίας της Κοινότητας.

Στο μέτρο που δεν μπορεί να γίνει καμία τροποποίηση επί της ουσίας των πράξεων που αποτελούν αντικείμενο της κωδικοποίησης, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν, με τη διοργανική συμφωνία της 20ής Δεκεμβρίου 1994, ταχεία μέθοδο εργασίας για την έγκριση των κωδικοποιούμενων πράξεων.

4 Σκοπός της παρούσας πρότασης είναι η κωδικοποίηση της απόφασης 91/115/ΕOΚ του Συμβουλίου της 25ης Φεβρουαρίου 1991 για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών [3]. Η νέα απόφαση θα αντικαταστήσει τις διάφορες πράξεις που αποτελούν αντικείμενο της κωδικοποίησης [4]. η παρούσα πρόταση σέβεται πλήρως την ουσία των κωδικοποιούμενων κειμένων και αρκείται απλώς στη συγκέντρωση τους επιφέροντας μόνο τις τυπικές τροποποιήσεις που απαιτούνται από την ίδια τη διαδικασία κωδικοποίησης.

[3] Πραγματοποιήθηκε σύμφωνα με την ανακοίνωση της Επιτροπής στο Ευρωπαϊκό Κοινοβούλιο και στο Συμβούλιο - Κωδικοποίηση του κοινοτικού κεκτημένου, COM(2001) 645 τελικό.

[4] Παράρτημα Ι της παρούσας πρότασης.

5. Η παρούσα πρόταση κωδικοποίησης καταρτίστηκε με βάση προηγούμενη ενοποίηση του κειμένου, σε όλες τις επίσημες γλώσσες, της απόφασης 91/115/ΕOΚ και της τροποποιητικής πράξεως, που έγινε με το σύστημα πληροφορικής της Υπηρεσίας Επισήμων Εκδόσεων των Ευρωπαϊκών Κοινοτήτων. Στο μέτρο που τα άρθρα έλαβαν νέα αρίθμηση, η αντιστοιχία μεταξύ των παλαιών και των νέων αριθμών εμφαίνεται στον πίνακα του παραρτήματος ΙI της κωδικοποιημένης απόφασης .

91/115/ΕΟΚ

2003/0103 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πρόταση της Επιτροπής,

τη γνώμη του Ευρωπαϊκού Κοινοβουλίου [5],

[5] ΕΕ C [...] [...], σ.[...]

τη γνώμη της Ευρωπαϊκής Οικονομικής και Κοινωνικής Επιτροπής [6],

[6] ΕΕ C [...] [...], σ.[...]

Εκτιμώντας τα εξής:

(1) Η απόφαση 91/115/ΕOΚ του Συμβουλίου της 25ης Φεβρουαρίου 1991 για τη σύσταση επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών [7] έχει τροποποιηθεί κατά τρόπο ουσιαστικό [8]. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση της εν λόγω απόφασης.

[7] ΕΕ L 59, 6.3.1991, σ. 19.

[8] Βλέπε παράρτημα I.

91/115/ΕΟΚ Αιτιολογική σκέψη (3) (Προσαρμοσμένη)

(2) Θα πρέπει να δημιουργηθεί, στα πλαίσια του πολυετούς στατιστικού προγράμματος της Επιτροπής, ένα πολυετές πρόγραμμα εργασίας σχετικά με τις στατιστικές για θέματα νομισματικά, χρηματοπιστωτικά και ισοζυγίου πληρωμών.

91/115/ΕΟΚ Αιτιολογική σκέψη (4) (Προσαρμοσμένο)

(3) Με την απόφαση 89/382/ΕΟΚ, Ευρατόμ της 19ης Ιουνίου 1989 για τη σύσταση επιτροπής του στατιστικού προγράμματος των Ευρωπαϊκών Κοινοτήτων [9], το Συμβούλιο θέσπισε την επιτροπή στατιστικού προγράμματος των Ευρωπαϊκών Κοινοτήτων, η οποία αποτελείται από εκπροσώπους των στατιστικών υπηρεσιών των κρατών μελών, για να εξασφαλισθεί η στενή συνεργασία μεταξύ των κρατών μελών και της Επιτροπής κατά την κατάρτιση του στατιστικού προγράμματος.

[9] ΕΕ L 181, 28.6.1989, σ. 47.

91/115/ΕΟΚ Αιτιολογική σκέψη (5)

(4) Στα κράτη μέλη, οι νομισματικές και τραπεζικές στατιστικές καταρτίζονται από τις κεντρικές τράπεζες και οι στατιστικές για θέματα χρηματοπιστωτικά και ισοζυγίου πληρωμών καταρτίζονται από διάφορους οργανισμούς, και ιδίως από τις κεντρικές τράπεζες.

91/115/ΕΟΚ Αιτιολογικές σκέψεις (6) και (7) (Προσαρμοσμένο)

(5) Για να πραγματοποιηθεί στενή συνεργασία μεταξύ των κρατών μελών και της Επιτροπής όσον αφορά τις στατιστικές για θέματα νομισματικά, χρηματοπιστωτικά και ισοζυγίου πληρωμών, είναι ανάγκη η Επιτροπή να επικουρείτα, για την κατάρτιση και την υλοποίηση του πολυετούς προγράμματος εργασίας για τις στατιστικές αυτές, από μια επιτροπή απαρτιζόμενη από εκπροσώπους των κυριότερων ενδιαφερομένων εθνικών υπηρεσιών .

91/115/ΕΟΚ Αιτιολογική σκέψη (8)

(6) Έχοντας υπόψη τον ειδικό ρόλο που παίζουν στα κράτη μέλη οι εν λόγω υπηρεσίες, πρέπει να αφεθεί στην επιτροπή αυτή η επιλογή του προέδρου της.

91/115/ΕΟΚ Αιτιολογική σκέψη (9)

(7) Στον τομέα της στατιστικής, υπάρχει στενή αλληλεξάρτηση μεταξύ του νομισματικού και του χρηματοπιστωτικού τομέα και του τομέα του ισοζυγίου πληρωμών αφενός, και ορισμένων άλλων τομέων των οικονομικών στατιστικών αφετέρου.

91/115/ΕΟΚ Αιτιολογική σκέψη (10)

(8) Τα αυξανόμενα αιτήματα των κρατών μελών και των κοινοτικών θεσμικών οργάνων για βελτιωμένες στατιστικές πληροφορίες προϋποθέτουν εντατικοποίηση της συνεργασίας μεταξύ χρηστών και παραγωγών στατιστικών για θέματα νομισματικά, χρηματοπιστωτικά και ισοζυγίου πληρωμών,

ΑΠΟΦΑΣΙΖΕΙ:

91/115/ΕΟΚ

Άρθρο 1

Συνιστάται επιτροπή στατιστικών σε θέματα νομισματικά, χρηματοπιστωτικά και ισοζυγίου πληρωμών, η οποία στο εξής αποκαλείται «επιτροπή».

Άρθρο 2

Η επιτροπή βοηθά την Επιτροπή στην κατάρτιση και την υλοποίηση του πολυετούς προγράμματος εργασίας για τις στατιστικές σε θέματα νομισματικά, χρηματοπιστωτικά και ισοζυγίου πληρωμών. Η επιτροπή έχει ιδίως ως καθήκον να αποφαίνεται για την ανάπτυξη και το συντονισμό των στατιστικών για θέματα νομισματικά, χρηματοπιστωτικά και ισοζυγίου πληρωμών, οι οποίες απαιτούνται στα πλαίσια των πολιτικών που εφαρμόζονται από το Συμβούλιο, την Επιτροπή και τις διάφορες επιτροπές που επικουρούν τα δύο αυτά όργανα.

Η επιτροπή μπορεί να αποφανθεί για τις διασυνδέσεις μεταξύ των στατιστικών για θέματα νομισματικά, χρηματοπιστωτικά και ισοζυγίου πληρωμών αφενός και ορισμένων άλλων οικονομικών στατιστικών αφετέρου, ιδίως εκείνων επί των οποίων βασίζονται οι εθνικοί λογαριασμοί. Οι εργασίες της επιτροπής αυτής συντονίζονται με εκείνες της επιτροπής του στατιστικού προγράμματος.

Άρθρο 3

Η Επιτροπή, με δική της πρωτοβουλία ή ενδεχομένως μετά από αίτηση του Συμβουλίου ή των επιτροπών που επικουρούν τα δύο αυτά όργανα, συμβουλεύεται την επιτροπή για τα εξής θέματα:

α) κατάρτιση πολυετών προγραμμάτων για στατιστικές σε θέματα νομισματικά, χρηματοπιστωτικά και ισοζυγίου πληρωμών της Κοινότητας.

β) δράσεις τις οποίες η Επιτροπή προτίθεται να αναλάβει για να επιτύχει τους στόχους των πολυετών προγραμμάτων για στατιστικές σε θέματα νομισματικά, χρηματοπιστωτικά και ισοζυγίου πληρωμών, καθώς και μέσα και χρονοδιαγράμματα σχετικά με τις δράσεις αυτές.

γ) οποιοδήποτε άλλο θέμα, προπαντός μεθοδολογικού χαρακτήρα, σχετικά με την κατάρτιση ή την εκτέλεση του στατιστικού προγράμματος στους σχετικούς τομείς.

Η επιτροπή, με δική της πρωτοβουλία, μπορεί να εκδώσει γνώμες για οποιοδήποτε θέμα σχετικό με την κατάρτιση ή την υλοποίηση στατιστικών προγραμμάτων στο νομισματικό και το χρηματοπιστωτικό τομέα και στον τομέα του ισοζυγίου πληρωμών.

96/174/ΕΚ Άρθρο μόνο, σημείο 1 (Προσαρμοσμένο)

Άρθρο 4

Η επιτροπή μπορεί να γνωμοδοτεί, με δική της πρωτοβουλία, για οποιοδήποτε θέμα σχετικά με τις στατιστικές που παρουσιάζουν κοινό ενδιαφέρον για την Επιτροπή και τις εθνικές στατιστικές υπηρεσίες, αφενός, και την Ευρωπαϊκή Κεντρική Τράπεζα (ΕΚΤ) και τις εθνικές κεντρικές τράπεζες, αφετέρου. Κατά την άσκηση των καθηκόντων της, η επιτροπή ανακοινώνει τη γνώμη της σε όλους τους ενδιαφερομένους.

96/174/ΕΚ Άρθρο μόνο, σημείο 2 (Προσαρμοσμένο)

Άρθρο 5

Η επιτροπή αποτελείται από έναν έως τρεις εκπροσώπους από κάθε κράτος μέλος, οι οποίοι προέρχονται από τις κυριότερες υπηρεσίες που ασχολούνται με τις στατιστικές για θέματα χρηματοπιστωτικά, νομισματικά και ισοζυγίου πληρωμών, από έναν έως τρεις εκπροσώπους της Επιτροπής και από έναν έως τρεις εκπροσώπους της ΕΚΤ . Εξάλλου, στις συνεδριάσεις της επιτροπής μπορεί να παρίσταται, ως παρατηρητής, ένας εκπρόσωπος της Χρηματοοικονομικής Επιτροπής . Τα κράτη μέλη, η Επιτροπή και η ΕΚΤ έχουν από μία ψήφο, το καθένα.

Μετά από απόφαση της επιτροπής, μπορούν να συμμετέχουν στις συνεδριάσεις της εκπρόσωποι άλλων οργανισμών, καθώς επίσης και κάθε άτομο που μπορεί να συμβάλει στις συζητήσεις.

96/174/ΕΚ Άρθρο μόνο, σημείο 3

Άρθρο 6

Η επιτροπή εκλέγει τον πρόεδρό της σύμφωνα με τις λεπτομέρειες που προβλέπει ο εσωτερικός κανονισμός της.

91/115/ΕΟΚ Άρθρο 6

Άρθρο 7

Η επιτροπή καταρτίζει τον εσωτερικό της κανονισμό.

Άρθρο 8

Η απόφαση 91/115/ΕOΚ καταργείται.

Οι αναφορές στην καταργούμενη απόφαση θεωρούνται ότι γίνονται στην παρούσα απόφαση και διαβάζονται σύμφωνα με τον πίνακα αντιστοιχίας που εμφαίνεται στο παράρτημα ΙΙ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Καταργούμενη απόφαση και η τροποποίησή της

Απόφαση 91/115/ΕOΚ του Συμβουλίου // (ΕΕ L 59, 6.3.1991, σ. 19)

Απόφαση 96/174/ΕΚ του Συμβουλίου // (ΕΕ L 51, 1.3.1996, σ. 48)

ΠΑΡΑΡΤΗΜΑ II

ΠΙΝΑΚΑΣ ΑΝΤΙΣΤΟΙΧΙΑΣ

Απόφαση 91/115/ΕOΚ // Παρούσα απόφαση

Άρθρα 1 - 3 // Άρθρα 1 - 3

Άρθρο 3α // Άρθρο 4

Άρθρο 4 // Άρθρο 5

Άρθρο 5 // Άρθρο 6

Άρθρο 6 // Άρθρο 7

- // Άρθρο 8

- // Παράρτημα I

- // Παράρτημα II